再次韻審知索彥博送行之文
作者：趙蕃
朝代：宋

paragraphs: 江清可釣思持竹，地廣可耕思種粟。
胡爲作計久低回，而乃覓官親賤辱。
南州徐孺晚與遊，江東文度昔所熟。
堂堂荆州止獲一人半，我邦有此二士差亦足。
五君流詠轉竹林，蘭亭何意慕金谷。
徐詩到眼以數過，王筆入手曾未讀。
但能贈我以規不以頌，不用崇酒仍載肉。
嗟哉他人豈無言，交友不高徒碌碌。